# Evangelium Secundum Mattheum: the Gospel of Saint Matthew in West-Saxon/Chapter 1

INCIPIT EUANGELIUM SECUNDUM Mattheum
CAPUT I
1. Æfter Matheus gerecednysse, hēr is on cnēorisse bōc Hǣlendes Crīstes, Dauides suna, Abrahames suna.
2. Sōðlīce Abraham gestrȳnde Isaac; Isaac gestrȳnde Iacob; Iacob gestrȳnde Iudam and his gebrōðra;
3. Iudas gestrȳnde Phares and Zaram of þām wīfe þe wæs genemned Thamar; Phares gestrȳnde Esrom; Esrom gestrȳnde Aram;
4. Aram gestrȳnde Aminadab; Aminadab gestrȳnde Naason; Naason gestrȳnde Salmon;
5. Salmon gestrȳnde Booz of þām wīfe Raab; Booz gestrȳnde Obeth of þām wīfe Ruth; Obeth gestrȳnde Iesse;
​6. Iesse gestrȳnde þone cyning Dauid; Dauid cyning gestrȳnde Salomon of þām wīfe þe wæs Urias wīf.
7. Salomon gestrȳnde Roboam; Roboas gestrȳnde Abiam; Abia gestrȳnde Asa;
8. Asa gestrȳnde Iosaphath; Iosaphath gestrȳnde Ioram; Ioras gestrȳnde Oziam;
9. Ozias gestrȳnde Ioatham; Ioatham gestrȳnde Achaz; Achaz gestrȳnde Ezechiam;
10. Ezechias gestrȳnde Mannasen; Mannases gestrȳnde Amon; Amon gestrȳnde Iosiam;
11. Iosias gestrȳnde Iechoniam and his gebrõþru, on Babilonis gelēorednysse.
12. And æfter Babilonys gelēorednysse, Iechonias gestrȳnde Salathiel; Salathiel gestrȳnde Zorobabel;
13. Zorobabel gestrȳnde Abiud; Abiud gestrȳnde Eliachim ; Eliachim gestrȳnde Azor;
14. Azor gestrȳnde Sadoc; Sadoc gestrȳnde Achim; Achim gestrȳnde Eliud;
15. Eliud gestrȳnde Eleazar; Eleazar gestrȳnde Mathan; Mathan gestrȳnde Iacob;
​16. Iacob gestrȳnde Ioseph Marian wer, of þǣre wæs ācenned'sē Hǣlend þe is genemned Crīst.
17. Eornostlīce ealle cnēoressa fram Abrahame oð Dauid synd fēowertȳne cnēoressa; and fram Dauide oð Babilonis gelēorednysse fēowertȳne cnēoressa; and fram Babilonis gelēorednesse oð Crīst fēowertȳne cnēoressa.
Đys godspel gebyrað on mydewyntres mæsseǣfen.
18. Sōðlīce þus wæs Crīstes cnēores: Đā þæs Hǣlendes mōdor Maria wæs Iosepe beweddod, ǣr hī tōsomne becōmun, hēo wæs gemēt on innoðe hæbbende of þām Hālegan Gāste.
19. Sōðlīce Iosep hyre wer, ðā hē wæs rihtwīs and nolde hī gewīdmǣrsian, hē wolde hī dīhlīce forlǣtan.
20. Him þā sōðlīce ðās þing ðencendum Drihtnes engel on swefnum ætȳwde, and him tō cwæð, Iosep, Dauides sunu, nelle þū ondrǣdan Marian þīne gemæccean tō onfōnne; þæt on hire ācenned ys, hyt ys of þām Hālgan Gāste.
​21. Witodlīce hēo cenð sunu, and þū nemst hys naman Hǣlend; hē sōðlīce hys folc hāl gedēð fram hyra synnum.
22. Sōþlīce eal þys wæs geworden þæt gefylled wǣre þæt fram Drihtne gecweden wæs þurh þone wītegan,
23. Sōðlīce sēo fǣmne hæfð on innoðe, and hēo cenð sunu, and hī nemnað his naman Emanuhel, þæt ys gereht on ūre geþēode, God mid ūs.
24. Đā ārās Iosep of swefene, and dyde swā Drihtnes engel him bebēad, and hē onfēng his gemæccean;
25. and hē ne grētte hī. Hēo cende hyre frumcennedan sunu, and nemde hys naman Hǣlend.
* ↑ B, Efter; A, gerecednesse; A, om. on.
* ↑ A, gestrinde (three times; corrected into gestrynde).
* ↑ A, gestrinde (first time)
* ↑ A, gestrinde (three times)
* ↑ A, gestrinde (first time); A, cining (second time).
* ↑ A, gestrinde (first and third times; second time corrected into gestrynde).
* ↑ A, gestrinde (three times); B, Iosaphat (second time).
* ↑ A, gestrinde (second and third times; first time corrected into gestrynde); Ioatham (second time changed into Ioathas).
* ↑ A, gestrinde (three times).
* ↑ A, gestrinde; A, -nesse.
* ↑ A, babilones; A, -nesse; A, gestrinde (twice).
* ↑ A, gestrinde (throughout).
* ↑ A, eornestlice; A, cneorisna (four times); A, geleornesse (twice); A, feowertine (second time; corrected into feowertyne); A, babilones (second time); A, feowertine (third time).
* ↑ A, cneorisn; A, moder; A, beweddad; A, becomon; A, heo wæs gemet hæbbende on innoðe (changed order); A, halgan.
* ↑ A, ioseph hire; A, digelice.
* ↑ A, Ioseph; A, gemæccan, B, gemeccean; A, onfone.
* ↑ A, cenneð; A, nemnest his.
* ↑ A, eall.
* ↑ A, cenneð; A, emanuel.
* ↑ A, ioseph; A, swefne; A, genæccan.